Емил Хърсев: Новият законопроект за културното наследство противоречи на здравата логика

Към областта на културно-историческото наследство се насочват сериозни обеми инвестиции, съобщи финансовият експерт Емил Хърсев в студиото на сутрешния блок на БНТ. Антиките запазват стойността си и са надеждни обекти за вложения в условията на икономическа криза, каквато се наблюдава в момента в световен мащаб.

В същото време у нас се обсъжда проект за закон, който е апотеоз на идеята на Тодор Живков от средата на 60-те години за държавата – собственик и гражданина – стопанин, категоричен беше Хърсев. Опитите да се изтласка частната собственост от тази сфера няма да успеят, но ще принудят колекционерите да изнесат колекциите си зад граница.
На Емил Хърсев категорично се противопостави доц. д-р Екатерина Матеева от Софийския университет във включване по телефона. Според нея целта на обсъждания законопроект е да се създаде нова и модерна уредба, съответстваща на съвременните условия, като за изработването му са използвани най-добрите европейски модели на правна уредба.

По телефона в разговора се включи и археологът проф. Николай Овчаров, който заяви, че принципно подкрепя законопроекта. Според него трябва да се бърза с приемането му на първо четене, а после да бъде много сериозно преработен. Категорията „държател” е компромисна и е добро решение на спорния въпрос за собствеността на културно-историческите паметници, заяви ученият.